Krp varoittaa nettipetoksista: Rahoja ei ole kertaakaan saatu takaisin
Krp varoittaa nettipetoksista:
Rahoja ei saa takaisin
Maanantai 24.5.2010 klo 13.22 (päivitetty klo 13.32)
Poliisin on lähes mahdotonta selvittää nettipetoksia, joiden tekijät majailevat ulkomailla.
Nettiostoksilla on syytä olla varovainen. (COLOURBOX.COM)
Keskustele nettipetoksista
Krp:n tietoa yleisimmistä verkkohuijauksista
Kuluttajaviraston ohjeet huijausten välttämiseksi
Euroopan kuluttajakeskuksen verkkokauppa-apuri
Keskusrikospoliisi varoittaa jälleen nettipetoksista. Poliisi on talven ja kevään aikana saanut runsaasti ilmoituksia netin tai sähköpostin välityksellä tehdyistä kansainvälisistä petoksista. Suomalaisilta on huijattu rahaa muutamista tuhansista euroista jopa noin 100 000 euron summiin.
Yksi uusimmista nettipetoksen muodoista on veteraaniautot, joita on kaupiteltu myös suomenkielisillä sivustoilla.
- Usein on väitetty, että ajoneuvo on myynnissä Ruotsissa tai Iso-Britanniassa. Maksut pyydetään suorittamaan johonkin toiseen maahan. Viestiliikenne kulkee kolmanteen maahan. Luulisi hälytyskellojen soivan, rikosylikomisario Lars Henriksson keskusrikospoliisista päivittelee.
Vanha ilmiö, sama kaava
Internetpetoksia on tehtailtu 80-luvulta lähtien. Erilaisten osto- ja myyntihuijausten lisäksi yleisiä ovat niin sanotut nigerialaiskirjeet ja niiden erilaiset muunnokset. Näissä huijauksen kohteelle luvataan lottovoittoa, perintöä, työpaikkaa tai jopa rakkautta - edellytyksenä vain, että hän maksaa etukäteen.
- Tässä on juuri yksi tuore tapaus, missä on maksettu noin 100 000 euroa erilaisia maksuja ja veroja, jotta saataisiin väitetty miljoonan lottovoitto kotiutettua, Henriksson kertoo Iltalehdelle.
Vaikka uusia petoksia kehitellään jatkuvasti, rikokset noudattavat samaa kaavaa.
- Tavalla tai toisella huijatulta pyritään nyhtämään etumaksu, Henriksson tiivistää.
Henriksson kuulostaa turhautuneelta, eikä ihme. Suomalaiset menevät samaan vanhaan lankaan, vaikka usein huijaus olisi helppo paljastaa yksinkertaisella Google-haulla. Poliisikin on tiedottanut petoksista jo vuosikymmeniä.
- Kyllä se ihmetyttää. Ei voi puhua, etteikö valistusta tai tietoa olisi riittävästi, Henriksson sanoo.
Mahdotonta selvittää
Nettipetoksia on lähes mahdotonta selvittää. Suomen poliisin toimivalta ei yllä omien rajojen ulkopuolelle, joten kansainvälisten petosten selvittämiseen tarvitaan virka-apua ulkomailta.
Iltalehden toimitukseen saapuneita huijausviestejä. Ylemmässä luvataan miljoonan punnan lottovoittoa, alemmassa venäläinen nainen etsii tosirakkautta.
Monet maat ovat kuitenkin huijausten valtavan määrän vuoksi rajoittaneet avun antamista tapauksiin, joissa rikosvahinko on vähintään 5 000 euroa. Luonnollisesti muutkin maat suhtautuvat nihkeästi tapauksiin, joissa rikosvahinko on pieni tai asianomistaja toiminut huolimattomasti.
- Ulkomaiset kollegat ovat ilkeästi sanoneet, että tässä tutkitaan yhtä lailla rikosta kuin tyhmyyttä, Henriksson sanoo.
Vaikka virka-apua saataisiin, rikosten tekijöitä on usein mahdoton jäljittää. He käyttävät yhteydenpitoon puhelinnumeroita, sähköpostiosoitteita ja pankkitilejä, joiden perusteella heitä ei voi tunnistaa.
KRP:n tiedossa ei ole yhtäkään tapausta, jossa huijattu olisi saanut rahansa takaisin.
Älä usko pikavoittoihin
Kansainvälisesti netin etumaksupetoksissa liikkuu valtavia summia, Henriksson sanoo.
- Eihän tätä tapahtuisi, jollei tämä olisi kannattavaa. Huijaaminen tulee jatkumaan niin kauan, kun löytyy ajattelemattomia ja ahneita ihmisiä, jotka uskovat pikavoittoihin. Tätä rikosilmiötä ei saada aisoihin rikostutkinnalla, ainoastaan valistuksen kautta.
Niinpä Krp kehottaa - jälleen kerran - suhtautumaan varauksella tuntemattomilta tuleviin viesteihin. Jos ei ole osallistunut arpajaisiin, niitä ei ole voinut voittaa. Nettiostoksilla kannattaa selvittää kuin luotettava myyjä on, onko myytävää omaisuutta ylipäänsä olemassa ja kuuluuko se todella myyjälle.
Henrikssonilla on neuvo kaupantekoa pohtivalle:
- Jos ryhdyt nettikauppoihin, ei kannata tehdä sitä suuremmilla summilla, kuin mitä olet valmis menettämään lopullisesti.